ขอวิป 3 ฝ่าย เร่งหาทางออกกรณี ศบค.ห้ามประชุมกรรมาธิการ เกรงกระทบการพิจารณางบประมาณ ปี 2565
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวถึงการพิจารณาร่างพระราชบัญญัติงบประมาณรายจ่ายประจำปีงบประมาณ 2565 ที่ ศบค. ออกระเบียบห้ามประชุมคณะกรรมาธิการ ว่า ก็ต้องเป็นไปตามระเบียบซึ่งขึ้นอยู่กับประธานรัฐสภาและวิปทั้ง 3 ฝ่าย ต้องหารือกัน ว่าจะดำเนินการอย่างไรหากยังไม่สามารถประชุมคณะกรรมาธิการได้ เพราะจะมีผลกระทบกับเงื่อนเวลา ซึ่งรัฐธรรมนูญกำหนดไว้ว่าเมื่อร่างพระราชบัญญัติงบประมาณรายจ่าย ส่งถึงรัฐสภาแล้วสภาผู้แทนราษฎรจะต้องพิจารณาให้เสร็จภายใน 105 วัน และวันนี้ก็เริ่มนับหนึ่งแล้ว และเมื่องบประมาณผ่านสภาแล้วสมาชิกวุฒิสภาก็จะต้องพิจารณาให้แล้วเสร็จภายใน 20 วันตามรัฐธรรมนูญกำหนด ทั้งนี้ไม่ทราบว่าจะสามารถเลื่อนออกไปได้หรือไม่ เพราะขณะนี้ถือว่าร่างพระราชบัญญัติงบประมาณส่งถึงสภาฯ แล้วตั้งแต่วันที่ 17 พฤษภาคม 2564 และเริ่มนับหนึ่งตามกระบวนการ ดังนั้นทั้ง 3 ฝ่ายจะต้องรีบประชุมหารือกันว่าจะดำเนินการอย่างไรส่วนที่มีการวิพากษ์วิจารณ์ว่า การจัดทำงบประมาณในปีนี้ไม่มีงบประมาณสนับสนุนการแก้ไขปัญหาโควิด -19 นายจุรินทร์ กล่าวว่า งบประมาณที่จะแก้ปัญหาโควิด -19 มีอยู่ส่วนหนึ่ง ซึ่งผู้ที่มีหน้าที่จัดเป็นผู้ชี้แจงรายละเอียดในสภาเมื่อถึงเวลาที่มีการอภิปราย นอกจากนี้ยังมีเงินกู้ที่เหลืออยู่จำนวนหนึ่งและเงินที่จะกู้ใหม่ ก็สามารถนำมาใช้คลี่คลายสถานการณ์โควิด-19 และแก้ไขปัญหาเศรษฐกิจควบคู่กันไปได้นายจุรินทร์ ยังกล่าวถึง พ.ร.ก.กู้เงิน 7 แสนล้านบาท ว่า รัฐบาลพิจารณาความจำเป็นทั้ง 2 ด้าน ทั้งการแก้ปัญหาโควิด-19 และการแก้ปัญหาเศรษฐกิจ ควบคู่กันไป เพราะทั้งสองปัญหาเป็นเรื่องที่เราจะต้องนำพาประเทศให้ผ่านพ้นไปให้ได้ ซึ่งเงินกู้ที่จะมีการดำเนินการนั้นก็จะต้องมุ่งเน้นในเรื่องของการแก้ไขปัญหาทั้งสองส่วน